《春雨》
元代·熊鉌

春来一月雨，米斗钱三千。江空尽绝市，灶冷厨无烟。

我从莆城来，四望良凄然。滨海皆食淡，逻卒相寻挻。

累累起夫役，庶局供熬煎。玉食宁几何，千百俱并缘。

祇今二月节，何暇及种田。使臣询民瘼，当务固有先。

近仓有陈粟，庶解朝夕悬。州县价一平，乡闾自然宽。

欲言事何限，何当息民肩。

作者简介：（1253—1312）建宁建阳人，字去非。初名铄，字位辛。号勿轩，一号退斋。度宗咸淳十年进士。授汀州司户参军。入元不仕。幼志于濂、洛之学，从朱熹门人辅广游，后归武夷山，筑鳌峰书堂，子弟甚众。有《三礼考异》、《春秋论考》、《勿轩集》等。